# 4. Tendendo pontes entre culturas

# Adiante co reto!

Hai que empezar a traballar no voso plan de acollida para Nora ou Amadou.

Podedes elixir o formato en que o ides presentar entre pódcast para a radio escolar, ou unha exposición con pósters informativos no vestíbulo do instituto. Cada grupo, independentemente do formato elixido, presentará o seu traballo a outras clases do instituto, nunha xornada de benvida simbólica aos novos compañeiros e ás novas compañeiras.

Debedes ser rigorosos no tratamento da información, citando correctamente as fontes que utilicedes e localizando a información xeográfica en mapas, recorrendo aos contidos facilitados no REA ou outros que busquedes vós. Para axudarvos, nas seguintes páxinas tedes indicacións para dividir o traballo en tres fases, con pautas para cada unha delas.

Hai moito traballo que facer, así que hai que organizarse ben!

Ánimo! Vós podedes.

## Lectura facilitada

Hai moito traballo que facer.
Por iso, hai que organizarse ben.

Dividídevos en catro grupos.
Cada grupo terá unha tarefa diferente.

Grupo 1: Sudán do Sur e África:

- Explicade os problemas que a globalización
  pode causar ao sur global.

Grupo 2: Un mundo de migrantes:

- Falade das migracións, é dicir, cando as persoas se moven a outros países.
- Relacionade as migracións coa globalización.
- Explicade as causas, as formas e as consecuencias das migracións.
- Poñede o exemplo de Amadou.
- Contade que a súa chegada é unha boa oportunidade para aprender valores interculturais.

Grupo 3: Organismos internacionais e Unión Europea:

- Explicade que é a ONU e para que serve.
- Contade como a ONU axuda ás persoas que teñen que marchar dos seus países.
- Explicade que é a Unión Europea (UE).
- Dicídelle a Amadou cales son as características básicas da UE.

Grupo 4: España e Galicia:

- Explicade como se organiza politicamente España.
- Falade tamén da comunidade autónoma de Galicia.
- Contade que España é un estado democrático.
- Explicade os dereitos e deberes das persoas que viven aquí.

Normas para todos os grupos:

- A información debe ser correcta e clara.
- Debedes dicir de onde sacades a información (as fontes).
- Usade mapas para situar os lugares.
- Podedes axudarvos dos materiais do REA ou doutros que busquedes.

Como traballar en grupo:

- É importante traballar xuntos.
- Todos e todas debedes participar.
- Respectade as opinións dos demais.
- Cumpride os prazos.
- Axudádevos entre vós.
- Mantede un bo ambiente no grupo.

Organización:

- Elixide un coordinador ou coordinadora.
- Esta persoa moderará os debates e falará co profesor ou profesora.
- Escollede un dos catro temas para comezar.
- Repartide as primeiras tarefas entre vós.

Para empezar, escollede un dos catro aspectos a tratar

e logo repartide os primeiros quefaceres.

Traballade con ilusión.
Vós podedes!

## Audio

audio/mpeg

# Como nos organizamos?

O primeiro paso previo ao inicio do traballo é conformar os grupos, de non máis de 5 membros.

Para conseguir resolver o reto con solvencia tedes que facer un esforzo de organización grupal, tendo en conta que só podedes ter éxito se todos e todas achegades o voso gran de area. Tedes que aceptar a opinión do grupo, non ir por libre, cumprindo os prazos, axudándovos (non todos e todas tedes a mesma facilidade para este tipo de tarefas) e contribuíndo a crear bo ambiente.

Elixide un coordinador ou coordinadora do equipo, que moderará os posibles debates e será o interlocutor co profesor ou ca profesora.

En calquera caso, debedes ter en conta os seguintes aspectos:

- a presentación da información debe ser clara e precisa.

- imaxes e mapas facilitan a comprensión da información e fana visualmente atractiva.

- a aproximación á globalización e ás migracións debe realizarse desde a necesaria empatía e a solidariedade cos máis desfavorecidos e desfavorecidas.

- todos os grupos deben incluír información que lles faciliten Amadou e Nora desde a súa experiencia (os recursos que se vos proporcionan inclúen testemuñas de refuxiados e de refuxiadas da vosa idade).

## Lectura facilitada

Para presentar a información

cada grupo pode optar por múltiples formatos.

Por exemplo:

- Infografías (Canva, Genially, papel)
- Pódcasts ou vídeos curtos explicativos
- Presentacións en PowerPoint / Google Slides
- Banda deseñada
- Tríptico (folleto)
- Informe escrito
- Mural ou póster, en papel ou dixital

En calquera caso, debedes ter en conta os seguintes aspectos:

- A presentación da información debe ser clara e precisa
- Imaxes e mapas son moi importantes:

facilitan a comprensión da información

e fana visualmente atractiva.
A aproximación á globalización e ás migracións

debe realizarse desde a necesaria empatía e a solidariedade

cos máis desfavorecidos e desfavorecidas.

Todos os grupos deben incluír información que lles facilite Amadou

desde a súa experiencia.

Podedes buscar en Internet testemuñas de refuxiados e de refuxiadas da vosa idade.

Nunha benvida simbólica o día que chegue Amadou,

cada grupo presentará o seu traballo ao resto da clase.

## Audio

audio/mpeg

# Como se avalía o noso reto?

Rúbrica de avaliación do reto "Amadou, da guerra á escola"
| Excelente | Boa | Aceptable | Mellorable
--- | --- | --- | --- | ---
Contidos e rigor informativo da información | A información é moi completa, precisa e ben documentada; todas as fontes están citadas correctamente. (1) | A información é adecuada e maioritariamente correcta; hai algunha cita incompleta. (0,6) | Presenta información básica, con algúns erros ou sen todas as fontes. (0,4) | A información é escasa, confusa ou contén erros graves; non se citan fontes. (0,2)
Comprensión dos conceptos (refuxiado, globalización, interculturalidade, UE etc.) | Explica e aplica con claridade todos os conceptos, mostrando comprensión profunda. (1) | Explica correctamente a maioría dos conceptos, con algunha pequena confusión. (0,6) | Explica de forma superficial ou incompleta varios conceptos. (0,4) | Mostra dificultades para comprender e empregar os conceptos. (0,2)
Creatividade e presentación (póster ou pódcast) | O formato elixido é moi atractivo, orixinal e coidado; imaxes e mapas ben integrados. (1) | O formato é claro e visual, con bo uso de imaxes e organización. (0,6) | O formato é comprensible, pero pouco elaborado ou con deseño pobre. (0,4) | O formato é desorganizado, pouco visual ou difícil de seguir (0,2)
Traballo cooperativo e responsabilidade no grupo | Participa activamente, colabora e respecta todas as opinións; o grupo funciona con harmonía. (1) | Colabora habitualmente e cumpre coas tarefas asignadas (0,6) | Participa de forma irregular; ás veces non colabora ou non cumpre prazos. (0,4) | Non participa ou xera conflitos; non cumpre o acordado (0,2)
Empatía e enfoque solidario | Amosa unha comprensión fonda e respectuosa das realidades de Amadou e/ou Nora, transmitindo empatía e solidariedade. (1) | Amosa respecto e comprensión, aínda que sen profundar moito nas emocións ou causas. (0,6) | Hai certa intención empática, pero sen reflexión nin conexión clara co tema. (0,4) | Non se aprecia empatía nin respecto polas persoas refuxiadas. (0)

Elaboración propia (proxecto cREAgal). Rúbrica de avaliación do reto "Amadou, da guerra á escola" (CC BY-NC-SA)

- Actividade
- Nome
- Data
- Puntuación
- Notas
- Reiniciar
- Imprimir
- Aplicar
- Nova xanela

# Valoración do traballo feito

Unha vez alcanzado o reto final, toca valorar o traballo realizado para conseguilo.

Cubrindo a fase 4 do teu diario de aprendizaxe serás consciente de todo o que conseguiches ata o de agora.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)